SKLOMAĽBA
 Tvorivá dielňa amatérskej výtvarnej tvorby.

Podmaľba na skle (die Hinterglasmalerei) je technika maľby na sklo za studena, spravidla realizovaná temperovými farbami.

SKLOMAĽBA (maľba na skle).
Zameranie tvorivej dielne amatérskej výtvarnej tvorby.

Sklomaľba sa z Byzantskej ríše preniesla v 13. a 14. storočí do Talianska. Najstaršia zaznamenaná sklomaľba na území strednej Európy pochádza z roku 1442 z rakúskeho pútnického miesta Mariazell. Z motívov prevažovali najčastejšie náboženské témy a motívy; výjavy Ježiša Krista, Panny Márie, či patrónov svätých. Zo svetských to boli časté motívy práce, spodobovaní boli napríklad anonymní jednotlivci pri rôznych pracovných činnostiach. Obľúbeným motívom bola historická postava Juraja Jánošíka (často aj s jeho zbojníckou družinou). Na území Slovenska bol tento druh umenia charakteristický najmä pre ľudové umenie. Slovenské ľudové maľby na skle sa vyznačujú charakteristickými znakmi, ktoré ich odlišujú od tvorby iných národov. Majú identifikovateľné rukopisy anonymných autorských okruhov a dielní, zvláštnosti detailov kresby hlavných výjavov, osobité druhy dekoru ako najvlastnejšieho ľudového prínosu do maľby na skle, svoju farebnosť a farby pozadí.

Tematické a obsahové zadanie.

Zámerom tvorivého stretnutia nie je prísne uplatňovanie tradičného postupu sklomaľby (z hľadiska obsahu aj formy), ale aplikácia prejavov umeleckej tvorivosti, pri ktorej sa vytvára  pomocou farieb obraz nanášaný na rovnú sklenenú tabuľku. Na hladké sklenené tabuľky (formát A4) budeme využívať rôzne temperové farby, ktoré sú spevňované disperzným lepidlom. Na sklo sa výjavy budú maľovať z opačnej strany, teda zrkadlovo (účastníci nanášajú farby na jednu stranu skla, výjav divák uvidí z opačnej strany). Maľby budú charakterizované osobným prístupom (štýlom) s dôsledným využitím tohto materiálu a techniky.

Štrukturálne rozvrstvenie tvorivej dielne
1. teoretická príprava
2. praktická realizácia 


Časový harmonogram tvorivej dielne 
17. 10. 2025 (piatok) – 15.00 – 19.00 hod.
Teoretická časť, príprava pre prácu, zadania účastníkov k stanovenej tematike, prezentácia power point: SKLOMAĽBA (maľba na skle). Nevyhnutné súčasti uplatnenia stavebných a vyjadrovacích prvkov: sklenená doska (A4), tempera, autorský návrh vo formáte, a spolu podiel na výsledku výtvarno-estetického vnímania.
18. 10. 2025 (sobota) – 9.00 – 16.00 hod.
 (voľná tvorba a praktická realizácia podľa tematického a obsahového zadania):
a). príprava pre prácu - materiálna a technická. Príslušná konzultácia pre jednotlivé zobrazované kompozície, spresnenie a osobná konzultácia zadania účastníkom k stanovenej tematike výtvarnej dielne.
b). praktická časť: maľovanie na sklenenú dosku temperou alebo akrylom (podľa prinesenej skice). V praktickej časti budú aplikované aj individuálne prístupy lektora k účastníkom, napríklad v závislosti k ich osobným skúsenostiam, zručnostiam, aktivitám a pod..


Zabezpečenie výkonu tvorivej dielne organizátormi
Spočíva v priestorovom, technickom a materiálnom zabezpečení podmienok pre teoretickú a pre praktickú časť projektu.
a). priestor pre účastníkov (max cca 20 účastníkov) zabezpečia organizátori 
b). technické zabezpečenie: dataprojektor, ozvučenie, predlžovacia šnúra, počítač, zatemnenie (zabezpečia organizátori),
c). materiálne zabezpečenie bude pozostávať:
1/. z časti, ktorú pre tento projekt zabezpečia organizátori: podkladová doska (sklenená, formát A4 pre cca 20 účastníkov).
2/. z časti, ktorú si pre tento projekt zabezpečia účastníci na svoje náklady (kúpou, z vlastných zásob a podobne)
3/. z časti, ktorú si pre tento projekt zabezpečí lektor (ukážky, power point a pod.).

Zabezpečenie výkonu tvorivej dielne materiálom jednotlivými účastníkmi 
Osobná potreba materiálu pre každého účastníka je postavená na jeho možnostiach (finančných materiálnych a pod.). Je potrebné pripraviť sa tak, aby ho každý účastník mal počas praktickej časti v minimálnom potrebnom množstve k dispozícii (maximálny počet 20 účastníkov).
1. Tému pre SKLOMAĽBA (maľba na skle) treba hľadať vo vzťahoch. Kompozícia aj celkové zameranie je voľné a postavené na autorskom prístupe každého účastníka.
2. Návrh: Každý účastník si prinesie autorskú skicu (návrh) na papieri vo formáte sklenenej dosky. 
3. podložka - podkladová sklenená doska, formát A4 (zabezpečia organizátori). Podľa osobného zváženia si môžu jednotliví účastníci priniesť aj iný formát skla, napríklad väčší formát alebo nepravidelný tvar (nezabudnúť, aby tento mal zabrúsené hrany). V zmysle stanoveného formátu priniesť na tvorivé stretnutie farebné skice – návrhy pre prácu, ktoré budeme realizovať. Skice pripraviť doma!
4. Nástroje: používame štetce, rôznej šírky a kvality. Minimálne: číslo 2, 8, 12, 18. Vo formáte prinesených materiálov na maľbu. Zároveň priniesť disperzné lepidlo v malom množstve – Herkules..
5. Palety nepriepustné, hladké, bežné typy štvorhranných alebo oválnych tvarov, najlepšie drevené. Jeden kus.
6. Ochranná fólia (napr.: fólia používaná pri maľovaní bytu) pre pracovné stoly, na podlahu.
7. Nádoba na vodu. 
8. Ochranné prostriedky, pracovný odev, plášť (patričné množstvo čistiacich potrieb, handier, hygienických potrieb, ochranných pomôcok, rukavíc a pod.).

